ИСКОРИСТИТЕ ВРЕМЕ И БУДИТЕ СА СВОЈИМ ДЕТЕТОМ

У ванредној ситуацији, у каквој смо се нашли због пандемије вируса Корона, многи родитељи су остали код куће. Oва промена је драгоцена прилика за дружење, заједничке игре, боље упознавање и развијање блискости с дететом. Упознајте боље своје дете. Посматрајте његове реакције, пратите шта га занима, чиме воли да се бави. Питајте га шта му прија, шта га љути, плаши, смирује.

Створите опуштену атмосферу, без нервозе и напетости. Нека дан тече уобичајеним током. Објасните детету разлоге неких одступања и новина у вашој свакодневној рутини. Изнесите му, без превише детаља, лоше и добре стране ситуације.

Разговарајте с дететом. Објасните му шта се дешава, у складу с његовим узрастом и искуством. Одговорите на његова питања, тако да вас разуме. Немојте га лагати. Покажите своја права осећања, али немојте паничити. Дете ће вам веровати онолико колико сте развили близак однос с њим. Осећаће се сигурно онолико колико сте ви у стању да управљате својим осећањима и поступцима.

Много тога можете радити заједно. Пре свега, будите присутни у тренутку, сада и овде и будите му пример како да открива лепоте у свакодневним, малим стварима. Како да се усредсреди на активности којима се бави и како да буде у складу са собом, својим осећањима, потребама и жељама.

С дететом будите спонтани, аутентични, управо особа каква јесте. Опустите се и уживајте што сте заједно. Допустите му да и оно буде такво какво јесте. Прихватите његову јединственост као драгоценост. Уважите га, саслушајте, разумите и прихватите његова осећања и начин доживљавања стварности. Омогућите му да препозна и искаже своја осећања, страхове, несигурности. Покажите му на све начине да га волите.

Учите га како да искаже своја осећања, а да то буде прихватљиво за вас и околину и уједно не буде повређујуће за друге. Омогућите му да прави изборе и доноси одлуке. Уважите га као личност. Подстичите његову самосталност. Укажите му поверење, али имајте и озбиљна очекивања од њега. Доследно тражите да поштује границе, правила и договор.

Коришћење електонских медија строго контролишите и дозирајте у односу на узраст детета. Усмерите га тако да из савремене технологије извуче добит, а не постане пасивни конзумент и зависник. Заједно гледајте примерене ТВ програме. Кроз коментаре и питања, сазнајте како је дете разумело то што гледате. Појасните му дешавања и заједно изанализирајте поступке актера. Изнесите му, аргументовано, свој став у вредносном смислу и учите дете да се одупре манипулацији.

Највише што можете да учините за своје дете је да му посветите своје време. Обраћајући пажњу на њега, добићете његову пажњу. И сарадњу и поверење и љубав. То је двосмеран процес. Узајамно давање и узајамно добијање.

На тај начин ћете лакше пребродити кризну ситуацију и извући из ње оно најбоље што она пружа.

РАДУЈТЕ СЕ И УЖИВАЈТЕ ШТО СТЕ ЗАЈЕДНО!!!